Η **Άσπα (Ασπασία) Τσίνα** είναι Ελληνίδα τραγουδίστρια. Γεννήθηκε στη Λάρισα το 1977 και μεγάλωσε στο Καρπενήσι.

Βιογραφία
---------

### Τα πρώτα χρόνια

Σπούδασε στο Τμήμα Δημοσιογραφίας και Μ.Μ.Ε. στο Αριστοτέλειο Πανεπιστήμιο Θεσσαλονίκης. Στη Θεσσαλονίκη έκανε και τα πρώτα της βήματα ως τραγουδίστρια σε νυχτερινά κέντρα της πόλης. Παίρνοντας το πτυχίο της το 1998 δεν ακολούθησε καριέρα πάνω στο αντικείμενο των σπουδών της, αλλά συνέχισε την καλλιτεχνική της πορεία με εμφανίσεις σε μουσικά μαγαζιά των Τρικάλων. Έχει κάνει επίσης σπουδές πιάνου και σολφέζ.

Η Άσπα Τσίνα έγινε ευρέως γνωστή από τη συμμετοχή της στον πρώτο κύκλο του ριάλιτι σόου ταλέντων *Fame Story* το 2002. Θεωρήθηκε από τα πιο πολυσυζητημένα πρόσωπα μεταξύ των συμπαικτών της, τόσο για το ταλέντο της στο τραγούδι όσο και για τον εκρηκτικό της χαρακτήρα και τις κόντρες της με τους συμπαίκτες της και κάποια από τα μέλη της κριτικής επιτροπής.

Μουσική Καριέρα
---------------

### Περίοδος 2003-2006

Τα πρώτα της ηχογραφημένα τραγούδια ήταν τα «Έλα Λάμψε» και «Νιώσε το φιλί», τα οποία περιέχονται στο χρυσό cd-single με τίτλο «Έλα λάμψε» που κυκλοφόρησε το 2003 από τη Heaven. Η πρώτη ολοκληρωμένη δισκογραφική δουλειά της Άσπας Τσίνα είχε τον τίτλο *Γυάλινα Όνειρα* και κυκλοφόρησε τον Φεβρουάριο του 2004 από τη Heaven. Στο πρώτο προσωπικό της άλμπουμ συνεργάστηκε με τον Δημήτρη Κοντόπουλο, ο οποίος υπογράφει τα 11 από τα 14 τραγούδια αλλά και τη διεύθυνση παραγωγής. Μουσική σ' ένα τραγούδι υπογράφει ο Μιχάλης Παπαθανασίου, ενώ ένα τραγούδι, μουσική και στίχους, έχει γράψει ο Σπύρος Κοντάκης. Σημαντική η συμβολή της πένας της γνωστής στιχουργού Ναταλίας Γερμανού σε 3 τραγούδια, του νέου στιχουργικού ταλέντου Γιάννη Ρεντούμη σε 8 τραγούδια, αλλά και του συνεργάτη του Δημήτρη Κοντόπουλου, Μιχάλη Σφήκα, στο «Ασε με λίγο να σ' αγαπήσω». Το ομότιτλο «Γυάλινα Όνειρα» υπάρχει στο cd και σε dance remix. Ο επόμενος δίσκος της κυκλοφόρησε το Δεκέμβριο του 2005 με τίτλο *Εκτός Σχεδίου*.

### Eμφανίσεις 2003-2004

* Rex Music Theater 2003-2004 με τους Τόλη Βοσκόπουλο, Καίτη Γαρμπή και Λάμπη Λιβιεράτο.
* Συναυλίες 2004 με Χρήστο Δάντη.

### Περίοδος 2011 έως σήμερα

**Από το 2011** η Άσπα Τσίνα αποτελεί μία από τις βασικές τραγουδίστριες της πολύ γνωστής και σημαντικής Ορχήστρας «Βασίλης Τσιτσάνης», η οποία πραγματοποιεί διάφορα μουσικά αφιερώματα στη ζωή και το έργο του Βασίλη Τσιτσάνη και άλλων σημαντικών δημιουργών του λαϊκού τραγουδιού. Με τελευταίες συμμετοχές της Ορχήστρας στα Τσιτσάνεια 2012 στα Τρίκαλα, αλλά και στο θέατρο του Μητροπολιτικού Πάρκου «Αντώνης Τρίτσης» στο Ίλιον, η Άσπα Τσίνα απέσπασε θετικά σχόλια για τις ερμηνείες της. Σημαντική υπήρξε και η σύμπραξη της Άσπας Τσίνα επί σκηνής με το Βασίλη Λέκκα στην Καλαμπάκα στο πλαίσιο των εκδηλώσεων "Μετέωρα Τέχνης". Η Άσπα Τσίνα το 2012 εμφανίστηκε στη μουσική σκηνή "Απαρχές" στα Τρίκαλα μαζί με τη Λιζέτα Καλημέρη.

**Το 2013** πολλές και σημαντικές ήταν οι εμφανίσεις της Άσπας Τσίνα πότε μαζί με την Ορχήστρα Βασίλης Τσιτσάνης σε μεγάλα αφιερώματα Ελλήνων συνθετών και πότε μόνη της, με πιο ουσιαστική την εμφάνισή της στον προαύλιο χώρο του Ραδιομεγάρου της ΕΡΤ σε συναυλία στήριξης των απολυμένων τον Ιούλιο του 2013. Την περίοδο Οκτώβριος-Δεκέμβριος 2013 η Άσπα Τσίνα παρουσίασε στα Τρίκαλα τη μουσική παράσταση με τον τίτλο "Youkali", μία παράσταση με φάντος και τζαζ μουσική.

**Στα τέλη Ιουλίου του 2014** η Άσπα Τσίνα κυκλοφόρησε ένα νέο τραγούδι με τίτλο «Ο Θάνατος του Δον Κιχώτη». Η μουσική και οι στίχοι του τραγουδιού είναι του K.P.Faber, με τον οποίο η Άσπα Τσίνα συνεργάστηκε για δεύτερη φορά μετά το τραγούδι "Αυτά που δεν είπαμε" που της έδωσε το Νοέμβριο του 2011.

**Τον Μάρτιο του 2018** η Άσπα Τσίνα, μετά από πολυετή απουσία της από τα μουσικά πράγματα, αιφνιδιάζει με μια διασκευή που προκάλεσε αίσθηση.
Σε συνεργασία με τον καταξιωμένο μουσικό και phenomenal drummer Kostas Milonas, ο οποίος ανέλαβε την ενορχήστρωση και παραγωγή, διασκευάζουν τη γνωστή μπαλάντα «Αυτή τη φορά» σε μουσική και στίχους Νίκου Καρβέλα, που πρώτη ερμήνευσε πριν από χρόνια η Άννα Βίσση.
Ιδιαίτερα σημαντική στην εν λόγω συνεργασία είναι η συμμετοχή του γνωστού Δανού παραγωγού Jacob Hansen, που υπογράφει τη μίξη και το mastering του κομματιού. 

**Τον Ιούλιο του 2018** η Άσπα Τσίνα ανέβασε στο YouTube τη διασκευή της στο τραγούδι «Μαύρο σε μαύρο» σε μουσική και στίχους Νίκου Καρβέλα. 

**Τον Σεπτέμβριο του 2019** ο συνθέτης των μεγάλων επιτυχιών Φοίβος υπογράφει τη μουσική και τους στίχους του νέου της τραγουδιού με τίτλο «ΆΚΟΥ» που κυκλοφορεί από τη Spicy. 

**Τον Μάρτιο του 2020** κυκλοφορεί από την Spicy η νέα Acoustic Version του τραγουδιού "ΑΚΟΥ" δία χειρός Φοίβου, με τη συμμετοχή της "Τhe Athens Recording Orchestra". Παράλληλα συμμετέχει στο "Just The 2 Of Us" του Open με μαθητευόμενο τον Μάριο Πριάμο Ιωαννίδη από το πρώτο Survivor.

Προσωπική ζωή
-------------

Η Άσπα Τσίνα ζούσε στα Τρίκαλα με το μουσικό και συνθέτη Γιάννη Μπέη με τον οποίο έχουν ένα γιο. Παράλληλα με τη μουσική της ενασχόληση, αξιοσημείωτη είναι και η μεγάλη εθελοντική της δράση ως φιλόζωη στην πόλη των Τρικάλων, αλλά και του Καρπενησίου όπου και μεγάλωσε.
Την περίοδο Ιανουάριος-Δεκέμβριος 2013 ασχολήθηκε με τα πολιτιστικά του Σύριζα Τρικάλων, μέσα στα πλαίσια των οποίων διοργάνωσε ως υπεύθυνη του τμήματος Πολιτισμού της τοπικής οργάνωσης ένα αφιέρωμα στη μνήμη του Γρηγόρη Λαμπράκη τον Μάιο του 2013.
Τον Απρίλιο του 2014, μετά από 14 χρόνια σχέσης, η Άσπα Τσίνα χώρισε τον σύντροφο της Γιάννη Μπέη και ζει πλέον μόνιμα στο Καρπενήσι μαζί με το γιο τους.

Δισκογραφία
-----------

2003: Έλα Λάμψε (Χρυσός Δίσκος) 20.000 (Heaven Music) 

2004: Γυάλινα Όνειρα (Heaven Music) 

2005: Εκτός Σχεδίου (not label) 

Digital Single 

2019: Ακου (Spicy) 

2020: Ακου (Acoustic Version) (Spicy)

Παραπομπές
----------

1. ↑  «Άσπα Τσίνα: Πόσο χρονών γίνεται σήμερα;». gossip-tv.gr. 21 Φεβρουαρίου 2015.
2. ↑  «Με "λάμψη" ...εκρηκτική!». musiccorner.gr. 21 Απριλίου 2003.
3. ↑  «Έλα λάμψε». musiccorner.gr. Μάρτιος 2003.
4. ↑  «Γυάλινα Όνειρα». musiccorner.gr. Φεβρουάριος 2004.
5. ↑  «Δείτε βίντεο από την εμφάνιση της Ορχήστρας «Βασίλης Τσιτσάνης με την Άσπα Τσίνα στο Ίλιον». tralala.gr. 3 Σεπτεμβρίου 2012.
6. ↑  «Δείτε βίντεο από την συνάντηση της Ορχήστρας «Βασίλης Τσιτσάνης» με τον Βασίλη Λέκκα και την Άσπα Τσίνα στην Καλαμπάκα». tralala.gr. 26 Αυγούστου 2012.
7. ↑  «"Τα πιο ωραία λαϊκά" στο ΑΠΑΡΧΕΣ». fatsimare.gr. 12 Οκτωβρίου 2012.
8. ↑  «Δείτε την Άσπα Τσίνα να τραγουδάει στο προαύλιο της ΕΡΤ!». thestival.gr. 3 Αυγούστου 2013.
9. ↑  «"Youkali" στη Σουίτα με την Άσπα Τσίνα». fatsimare.gr. 28 Οκτωβρίου 2013.
10. ↑  «Άσπα Τσίνα: Ακούστε το τραγούδι που μιλάει για τον χωρισμό της». peoplegreece.com. 25 Αυγούστου 2014. Αρχειοθετήθηκε από το πρωτότυπο στις 28 Σεπτεμβρίου 2014. Ανακτήθηκε στις 10 Οκτωβρίου 2014.
11. ↑  «Το «comeback» της Άσπας Τσίνα». thessalianews.gr. 13 Νοεμβρίου 2011. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 25 Οκτωβρίου 2014.
12. ↑  «Αυτή τη φορά - Η επιστροφή της Άσπας Τσίνα με νέο single». getgreekmusic.gr. 21 Μαρτίου 2018.
13. ↑  «Η Άσπα Τσίνα αιφνιδιάζει με το «Μαύρο σε μαύρο»». trikala365.gr. 17 Ιουλίου 2018.
14. ↑  «Άκου: Η Άσπα και ο Φοίβος παρουσιάζουν το νέο hit (video clip)». getgreekmusic.gr. 17 Σεπτεμβρίου 2019.
15. ↑  «Άσπα Τσίνα: Τα αδέσποτα και η ενασχόληση με αυτά». gossip-tv.gr. 6 Μαρτίου 2014.
16. ↑  «Εκδήλωση στα Τρίκαλα από τον ΣΥΡΙΖΑ για τα 50χρονα της δολοφονίας του Γρηγόρη Λαμπράκη». trikaladay.gr. 7 Μαΐου 2013. Αρχειοθετήθηκε από το πρωτότυπο στις 5 Σεπτεμβρίου 2014. Ανακτήθηκε στις 2 Οκτωβρίου 2018.
17. ↑  «Άσπα Τσίνα: Χώρισε από τον επί 14 χρόνια σύντροφό της!». tlife.gr. 2 Ιουλίου 2014.
18. ↑  «Άσπα Τσίνα: 24 ώρες μαζί της στο Καρπενήσι». peoplegreece.com. 2 Μαρτίου 2014. Αρχειοθετήθηκε από το πρωτότυπο στις 7 Απριλίου 2014. Ανακτήθηκε στις 1 Απριλίου 2014.